作者:魏了翁
標題:賀新郎
內容:獨立西風裡。渺無塵、明河掛斗，碧天如洗。鳷鵲樓前迎風處，吹墮乘槎星使。弄札札、機中巧思。織就天孫雲錦段，尚輕陰、朱閣留纖翳。親為挽，天潢水。等閒富貴浮雲似。須存留、幾分清論，護持元氣。曾把古今興亡事，奏向前旒十二。雖去國、言猶在耳。念我獨兮誰與共，謾凝思、一日如三歲。夜耿耿，不皇寐。